
A tavi haltermelő rendszerek fejlesztésének új iránya a különböző termelési technológiák összekapcsolásával létrehozott ún. kombinált haltermelő rendszerek kialakítása. A rendszer működésének az alapelve az intenzív és az extenzív haltermelési technológiák összekapcsolásán alapszik, ami által a rendszerbe bekerült tápanyagok is több különböző haltermelési cikluson keresztül hasznosulnak.
A kombinált rendszerek működésének kulcsa az extenzív rész vízkezelő, tápanyag-feldolgozó képessége, ami különböző technológiai elemek alkalmazásával tovább fokozható. A kísérleteink során eddig tisztáztuk az élőbevonat alkalmazásának hatását az extenzív tó tápanyagfeldolgozó-képességének növelésére. A legújabb vizsgálatokban a kiegészítő szerves szén adagolás hatását vizsgáljuk a kombinált rendszer működésére, annak vízminőségére és a tápanyagok halhozamok formájában történő hasznosításra.

A kísérleteket három, egyenként 310 m2 felületű tóban végeztük (extenzív rész), amelyekbe egy-egy ketrecet helyeztünk intenzív egységként (10m3). Az intenzív egységben afrikai harcsát neveltünk pelletált táppal (400kg/10 m3 sűrűségben), míg az extenzív tóegységben 100 kg pontyot tartottunk takarmányozás nélkül. Az egyes tavakba az extenzív tó haltömegének 0, 0,5 és 1%-ával megegyező gabonát juttattunk ki naponta, mint pótlólagos szénforrást.
Az élőbevonat alkalmazása során a közepes (100%-os) sűrűség esetén kaptuk a legjobb eredményeket, mind a vízminőség, mind a halhozamok tekintetében. A szerves szén adagolás kismértékben csökkentette a víztest szervetlen nitrogén tartalmát, valamint fokozta az elsődleges termelés mértékét.

Vizsgálataink bebizonyították, hogy az intenzív és extenzív haltermelés összekapcsolásával egyaránt kiaknázhatók a hagyományos tógazdálkodás és az intenzív halnevelés előnyei. Az extenzív halastó képes az intenzív haltermelésből származó elfolyó víz hatékony kezelésére, az így kezelt víz visszaforgatására. A kombinált haltermelő rendszerek alkalmazásával megvalósítható a magas hozamú intenzív haltermelés és a környezetkímélő gazdálkodás.

